Αθήνα, 12.10.2015

# Πρόσκληση εκδήλωσης ενδιαφέροντος

**Ο Δικηγορικός Σύλλογος Αθηνών**

Έχοντας υπ’ όψιν:

Την από 1 Οκτωβρίου 2015 απόφαση του Διοικητικού Συμβουλίου, στην οποία αποφασίστηκε η ίδρυση και λειτουργία Κέντρου Εξυπηρέτησης Δικηγόρων,

**ΚΑΛΕΙ**

Κάθε ενδιαφερόμενο να υποβάλει αίτηση εκδήλωσης ενδιαφέροντος για τη θέση **δικηγόρου - εξωτερικού συνεργάτη** του ΔΣΑ.

**1. Αντικείμενο** απασχόλησης είναι:

1. Η παροχή πληροφοριών και συμβουλών προς δικηγόρους για ζητήματα ασφαλιστικής φύσης που αφορούν τους ίδιους και εξαρτημένα από αυτούς μέλη [ενδεικτικά: προϋποθέσεις συνταξιοδότησης, προϋποθέσεις και λήψη ασφαλιστικών παροχών, εξόφληση οφειλών προς ασφαλιστικά ταμεία, λοιπά δικαιώματα και υποχρεώσεις, εξώδικη αντιμετώπιση διαφορών].
2. Η ενημέρωση της ιστοσελίδας του ΔΣΑ με ζητήματα κοινωνικοασφαλιστικού δικαίου ευρύτερου ενδιαφέροντος για τους δικηγόρους.
3. Η παροχή συμβουλών για ευρύτερου ενδιαφέροντος ζητήματα κοινωνικής ασφάλισης, που αφορούν τους δικηγόρους, προς το διοικητικό συμβούλιο και τις υπηρεσίες ΔΣΑ.

2. Η παροχή πληροφοριών και συμβουλών προς τους δικηγόρους θα γίνεται με τους εξής **τρόπους**:

1. Δια ζώσης, στους χώρους του Κέντρου Εξυπηρέτησης Δικηγόρων, που θα καθοριστούν από το ΔΣΑ. Θα υπάρχει υποχρέωση αυτοπρόσωπης παρουσίας του συνεργάτη τρεις (3) φορές την εβδομάδα επί τρίωρο.
2. Μέσω τηλεφώνου σε εργάσιμες ημέρες και ώρες και
3. Με ηλεκτρονικά μέσα επικοινωνίας (email).

**3. Προσόντα υποψηφίων**: Οι ενδιαφερόμενοι απαιτείται:

1. Να έχουν πτυχίο νομικού τμήματος νομικής σχολής της χώρας ή αναγνωρισμένο ισότιμο σχολής της αλλοδαπής.
2. Να έχουν ιδιαίτερη εμπειρία στο αντικείμενο του κοινωνικοασφαλιστικού δικαίου. Η εμπειρία αποδεικνύεται α) με την κατοχή μεταπτυχιακού τίτλου ή διδακτορικού τίτλου στο αντικείμενο του κοινωνικοασφαλιστικού δικαίου, β) από δημοσιεύσεις και επιστημονικές εργασίες συναφείς με το αντικείμενο του κοινωνικοασφαλιστικού δικαίου, γ) από την επαγγελματική εξειδίκευση στο αντικείμενο του κοινωνικοασφαλιστικού δικαίου, όπως προκύπτει από τη σύνταξη δικογράφων και την παράσταση ενώπιον δικαστηρίων σε σχετικές δίκες.
3. Να είναι δικηγόροι μέλη του Δικηγορικού Συλλόγου Αθηνών με δικαίωμα παράστασης ενώπιον των ειρηνοδικείων, πρωτοδικείων και εφετείων, δηλαδή να είναι δικηγόροι παρ’ Εφέταις ή παρ’ Αρείω Πάγω.
4. Να είναι δικηγόροι τουλάχιστον επτά ετών. Για τη διαπίστωση της συνδρομής της προϋπόθεσης αυτής λαμβάνεται υπ’ όψιν η ημερομηνία εγγραφής του Δικηγόρου στον Δικηγορικό Σύλλογο.
5. Να έχουν εκπληρώσει οι άνδρες τις στρατιωτικές υποχρεώσεις τους ή να έχουν νόμιμα απαλλαγεί απ’ αυτές.
6. Να μην έχουν τιμωρηθεί πειθαρχικά ή ποινικά.
7. Να έχουν άριστη ή τουλάχιστόν πολύ καλή γνώση της αγγλικής γλώσσας, η οποία αποδεικνύεται σύμφωνα με τα οριζόμενα στις διατάξεις του άρθρου 28 π.δ. 50/ 2001 όπως ισχύει.
8. Να μην κατέχουν έμμισθη θέση.

Τα ανωτέρω προσόντα τίθενται επί ποινή αποκλεισμού.

**4. Προθεσμία υποβολής αιτήσεων**. Οι ενδιαφερόμενοι μπορούν να υποβάλουν την αίτησή τους **έως τις 30 Οκτωβρίου 2015**. Οι αιτήσεις υποβάλλονται αυτοπροσώπως ή με συστημένη επιστολή προς τον Δικηγορικό Σύλλογο Αθηνών, Ακαδημίας 60, ΤΚ 106 79, και συνοδεύεται από τα ακόλουθα δικαιολογητικά:

1. Αίτηση με αναλυτική καταγραφή των συνυποβαλλόμενων δικαιολογητικών και αναφορά του συνολικού αριθμού των υποβαλλόμενων εγγράφων.
2. Ευκρινές αντίγραφο διπλής όψης του δελτίου αστυνομικής ταυτότητος και του δελτίου δικηγορικής ταυτότητος.
3. Πιστοποιητικό ποινικού μητρώου.
4. Υπεύθυνη δήλωση ότι ο υποψήφιος δεν είναι έμμισθος δικηγόρος κατά την έννοια του άρθρου 42 του Κώδικα Δικηγόρων, ότι είναι δικηγόρος παρ’ Εφέταις ή παρ’ Αρείω Πάγω κατά περίπτωση, ότι δεν έχει τιμωρηθεί πειθαρχικά ή ποινικά.
5. Ευκρινή αντίγραφα των τίτλων σπουδών και ξένων γλωσσών. Αν ο βασικός ή ο μεταπτυχιακός ή ο διδακτορικός τίτλος έχει αποκτηθεί στην αλλοδαπή απαιτείται πράξη αναγνώρισης από το ΔΟΑΤΑΠ για την ισότιμη αντιστοιχία του τίτλου. Για όσους τίτλους σπουδών είναι σε ξένη γλώσσα απαιτείται επίσημη μετάφραση από την αρμόδια υπηρεσία του Υπουργείου Εξωτερικών ή μετάφραση σύμφωνα με τον Κώδικα Δικηγόρων.
6. Βιογραφικό σημείωμα με τα στοιχεία της επιστημονικής και επαγγελματικής δραστηριότητας του ενδιαφερομένου.
7. Ενδεικτικό κατάλογο και αντίγραφα δικογράφων που έχει συντάξει ο ενδιαφερόμενος και άπτονται του κοινωνικοασφαλιστικού δικαίου (εφόσον υπάρχουν).
8. Όλα τα έγγραφα που αποδεικνύουν ή δύνανται να συνεκτιμηθούν για την απόδειξη της επιστημονικής και κατάρτισης του υποψηφίου, της εξειδίκευσης στο αντικείμενο της απασχόλησης και της επαγγελματικής εμπειρίας και επάρκειας του.
9. Πιστοποιητικό οικογενειακής κατάστασης.

Η αίτηση επέχει θέση υπεύθυνης δήλωσης του άρθρου 8 του ν. 1599/ 1986 και η ανακρίβεια των στοιχείων που δηλώνονται επισύρει τις προβλεπόμενες κυρώσεις.

**5. Υποβολή των αιτήσεων**. Την αίτησή του υποβάλλει ο ενδιαφερόμενος είτε αυτοπροσώπως είτε με άλλο εξουσιοδοτημένο από αυτόν πρόσωπο εφόσον η εξουσιοδότηση φέρει την υπογραφή του ενδιαφερομένου, θεωρημένη από δημόσια αρχή, είτε δια συστημένης επιστολής, είτε ταχυδρομικώς επί αποδείξει παραλαβής. Στην περίπτωση αποστολής των αιτήσεων ταχυδρομικώς το εμπρόθεσμο της αίτησης κρίνεται με βάση την ημερομηνία που φέρει ο φάκελος αποστολής.

 Στην αίτηση που ενδιαφερόμενος πρέπει να επισυνάπτει όλα τα απαιτούμενα από την πρόσκληση δικαιολογητικά σε απλές φωτοτυπίες. Αν αυτά δεν προσκομισθούν ο ενδιαφερόμενος τίθεται εκτός διαδικασίας και η αίτηση απορρίπτεται. Αντικατάσταση ή διόρθωση ή συμπλήρωση της αίτησης επιτρέπεται μέχρι τη λήξη της προθεσμίας υποβολής των αιτήσεων.

Η συμμετοχή των ενδιαφερομένων στη διαδικασία σημαίνει ταυτόχρονα ανεπιφύλακτη αποδοχή των όρων της παρούσας πρόσκλησης

**6. Χρόνος & όροι απασχόλησης**. Η διάρκεια της απασχόλησης ορίζεται σε 1 έτος από την ημερομηνία υπογραφής του σχετικού συμφωνητικού, και μπορεί να παρατείνεται με συμφωνία των συμβαλλομένων για ένα ακόμη έτος. Ο ενδιαφερόμενος που θα επιλεγεί θα απασχολείται με σύμβαση παροχής ανεξαρτήτων υπηρεσιών. Οι μηνιαίες απολαβές θα ανέρχονται στο ποσό των 750 € το μήνα πλέον αναλογούντος Φ.Π.Α. και θα καταβάλλονται κατόπιν εκδόσεως του προβλεπόμενου παραστατικού (τιμολογίου παροχής υπηρεσιών). Ο ΔΣΑ δεν αναλαμβάνει την κάλυψη των ασφαλιστικών εισφορών, οι οποίες θα βαρύνουν εξ ολοκλήρου τον αντισυμβαλλόμενο δικηγόρο.

**7. Επιλογή**. Η επιλογή του ενδιαφερομένου θα γίνει με απόφαση του Διοικητικού Συμβουλίου του Δικηγορικού Συλλόγου Αθηνών. Το Διοικητικό Συμβούλιο του Δικηγορικού Συλλόγου Αθηνών μπορεί να ορίσει τριμελή επιτροπή ενώπιον της οποίας θα κληθούν υποψήφιοί σε συνέντευξη, αφού ενημερωθούν προς τούτο προ δύο τουλάχιστον ημερών.

Για την επιλογή λαμβάνονται υπόψη η προσωπικότητα του υποψηφίου , η επιστημονική κατάρτιση και εξειδίκευση στο αντικείμενο του κοινωνικοασφαλιστικού δικαίου και η επαγγελματική του πείρα.